Diari Oficial de la Generalitat Valenciana


Sumari del DOGV 3310, del 18-08-1998 (1998/6819)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Benestar Social de la Generalitat Valenciana i la Universitat Politècnica de València, per a l'elaboració d'estudis i anàlisis sociològics sobre la situació real de la dona en la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3310

Data del DOGV
:   18-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6819


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Benestar Social de la Generalitat Valenciana i la Universitat Politècnica de València, per a l'elaboració d'estudis i anàlisis sociològics sobre la situació real de la dona en la Comunitat Valenciana. [1998/X6819]
  
Subscrit, després de la tramitació prèvia reglamentària, entre la Conselleria de Benestar Social de la Generalitat Valenciana i la Universitat Politècnica de València, el dia 29 d'abril de 1998, un Conveni Marc de col·laboració per a l'elaboració d'estudis i anàlisis sociològics sobre la situació reial de la dona en la Comunitat Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0714/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni marc de col·laboració entre la Conselleria de Benestar Social de la Generalitat Valenciana per a l'elaboració d'estudis i anàlisis sociològics sobre la situació real de la dona en la Comunitat Valenciana.
  
València, 29 d'abril de 1998.
  
Reunits
  
D'una part, la Sra. Marcela Miró Pérez, consellera de Benestar Social de la Generalitat Valenciana, fent ús de les facultats conferides per l'article 35 de la Llei 5/1983, de 30 de desembre, de Govern Valencià, expressament autoritzada per a aquest acte per virtut de l'Acord del Govern Valencià de data 15 d'abril de 1998.
  
I de l'altra part, el Sr. Justo Nieto Nieto, rector de la Universitat Politècnica de València, la representació del qual consta acreditada mitjançant un document que, degudament compulsat, s'adjunta a aquest.
  
Exposen
  
I. La Generalitat Valenciana i la Universitat Politècnica de València van formalitzar el 22 de desembre de 1982 un conveni marc en matèria de col·laboració cultural, educativa i científica.
  
II. La llei de Foment i Coordinació d'Investigació Científica i Tècnica, de 14 d'abril de 1986, constitueix un marc de referència per promoure la col·laboració dels organismes públics d'investigació i les administracions, a fi de donar resposta eficaç a les exigències de la societat actual.
  
III. En aquest mateix sentit, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, al seu article 4 preveu la col·laboració entre les administracions públiques, en l'exercici de les seues competències.
  
IV. El Govern Valencià, en la reunió del 27 de maig de 1997, va aprovar el Pla d'Actuació per a la Igualtat d'Oportunitats entre Homes i Dones per al període 1997-2000.
  
V. A fi de procedir a la valoració i prospectiva del referit Pla d'Actuació, la Universitat Politècnica de València i la Conselleria de Benestar social, competent per raó de la matèria, a través de la Direcció General de la Dona, han valorat l'oportunitat i conveniència de subscriure un conveni marc a aquest efecte i fixar les bases sobre les quals se sustentarà l'esmentada col·laboració, els aspectes concrets de la qual seran determinats per cada anualitat del període 1998-2001, mitjançant els corresponents convenis singulars.
  
Per això, les parts convinents compareixen i amb la representació que detenten, formalitzen aquest conveni marc, d'acord amb les següents
  
Clàusules
  
Primera
  
Aquest conveni marc té per objecte unir esforços en ordre a la realització d'estudis i anàlisis sociològics sobre la situació real de la dona en la Comunitat Valenciana.
  
Segona
  
Aquests estudis i anàlisis hauran d'anar dirigits a conèixer la situació real de les dones en la Comunitat Valenciana en tots els àmbits, de forma que els resultats puguen ser objecte d'actualització periòdica i detectar els obstacles a la plena participació de les dones valencianes en tots els àmbits estudiats.
  
Tercera
  
La Universitat Politècnica de València realitzarà els treballs que constitueixen l'objecte d'aquest Conveni Marc i aquest efecte es constituirà l'equip idoni sota la coordinació d'un professor titular del Departament d'Economia i Ciències Socials.
  
Quarta
  
La Conselleria de Benestar Social assumeix el compromís d'afrontar les despeses que la realització dels treballs objecte d'aquest conveni comporten i que així es convinga a través dels corresponents convenis singulars que se subscriuran per a cada anualitat, en els quals es determinaran els continguts de l'estudi per a aquest període, així com el pressupost corresponent a aquest, sempre d'acord amb les disponibilitats pressupostàries contingudes en els Pressupostos de la Generalitat Valenciana per a cada exercici.
  
Cinquena
  
En desplegament d'aquest conveni marc les parts subscriuran els corresponents convenis singulars, llevat d'excepcions, dins dels quatre primers mesos de cada exercici i s'hi especificarà, a més de les directrius i comeses concretes que escaiga a fi de la realització de l'objecte del conveni, l'aplicació pressupostària amb càrrec a la qual caldrà finançar-se i fins a quin import màxim; així com el règim de pagament i de justificació, el qual s'haurà d'adaptar, en tot cas, al que preveu el text refós de la Llei d'Hisenda Pública de la Generalitat Valenciana i les normes que la desenvolupen, modifiquen o substituesquen.
  
Sisena
  
La Universitat Politècnica de València es compromet per virtut d'aquest Conveni Marc a cedir a la Conselleria de Benestar Social les conclusions, i/o els resultats dels estudis i anàlisis sociològics i a autoritzar aquesta perquè, a través de la Direcció General de la Dona, per un temps limitat i en qualsevol àmbit territorial, puga exercir els drets de reproducció, distribució i comunicació pública del resultat dels treballs.
  
Setena
  
Per al supòsit que per part de la Universitat Politècnica de València s'utilitzaren mitjans informàtics o altres mitjans de tractament automatitzat de dades de caràcter personal dels usuaris, aquella es compromet a complir el que disposa la Llei Orgànica 5/1992, de 29 d'octubre, de regulació del tractament automatitzat de dades de caràcter personal.
  
Així mateix, es compromet a observar el que preceptua la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte a l'accés als documents que continguen informació referent a la intimitat de les persones.
  
En qualsevol cas, la Universitat Politècnica de València lliurarà quan finalitzen els treballs a la Conselleria de Benestar Social les bases de dades utilitzades per a la realització dels treballs.
  
Vuitena
  
Aquest conveni tindrà vigència fins al 31 de desembre del 2001, llevat que qualsevol de les parts el denuncie en forma motivada i fefaent amb una antelació de dos mesos.
  
Novena
  
Es constituirà una comissió mixta i paritària, integrada per quatre membres, encarregada de la coordinació, seguiment i supervisió de les accions que es desenvoluparan en compliment d'aquest conveni. Els representants de la Conselleria de Benestar Social seran designats per la consellera a proposta de la directora general de la dona, i els representants de la Universitat Politècnica pel Rector.
  
A aquesta comissió escaurà conèixer, en primera instància, sobre totes les incidències que es produesquen en relació al compliment del conveni, així com intentar la resolució amistosa de qualsevol dubte o conflicte que puga sorgir en la interpretació i aplicació d'aquest conveni.
  
Si no es poden evitar les discrepàncies, ambdues parts se sotmeten als tribunals de la jurisdicció contenciosa administrativa.
  
Deu
  
Per a la resolució dels dubtes i llacunes que es pogueren presentar quant a la interpretació i aplicació d'aquest conveni marc, s'hi seguiran els principis continguts en la Llei 13/1995, de 18 de maig, de Contractes de les Administracions Públiques, supletòriament els continguts en les restants normes de dret administratiu que hi pogueren ser d'aplicació i, si no n'hi havia, les normes generals en matèria d'obligacions i contractes pròpies del dret privat.
  
I com a prova de conformitat amb l'exposat, signen aquest conveni en quatre exemplars, amb un sol efecte, al lloc i en la data indicats al principi.
  
La consellera de Benestar Social: Marcela Miró Pérez.
  
El rector de la Universitat Politècnica de València: Justo Nieto Nieto.